Îmbrăţişează-mi defectele

**Îmbrăţişează-mi defectele**este prima carte a seriei cu acelaşi nume de Andrada Rezmuves.

## Descrierea cărţii

Se spune că iubirea învinge tot, iar sufletele pereche își găsesc chemarea, dar când soarta îți e potrivnică, destinul poate e mai întunecos ca abisul.
Maria Blaise cade pradă viciilor ce-i întunecă judecata, lăsându-i sufletul pustiit şi umbrit de trecut. Înconjurată de imperfect, tânăra adolescentă alege să îşi îmbrăţişeze defectele, ignorând perfecţiunea ce o înconjoară.

Iubirea neîmpărtășită te sfâșie, te frânge şi te rupe în mii de bucăţi inegale. Îţi ucide sufletul, inima şi te aruncă în braţele neputinţei. Despărţirea de cei dragi este inevitabilă, însă întoarcerea lor este o alegere. Inima adolescentei se sfărâmă atunci când ochii lui albaştri o regăsesc în mulţime şi-i fac inima să bată necontrolat. Respiră adânc şi-l roagă tăcut să-i îmbrăţişeze defectele, întrucât, deşi nu îşi doreşte, ea îi va iubi fiecare calitate în parte.

"Îmbrăţişează-mi defectele
Şi-ţi voi purta iubirea!"

## Viziunea mea

"Îmbrăţişează-mi defectele" este o carte care mi-a declarat *război.* Deşi a trecut ceva timp de la apariţia ei, abia acum, în Ianuarie 2020, am reuşit să o termin. De ce? Urmează să vă spun.

Maria Blaise, a crescut primii ani din viaţă într-o casă de copii unde, de la acea vârsta fragedă, a simţit singurătatea. Însă acel sentiment a fost ameliorat de Hades, băieţelul care i-a făcut zilele înseninate. După ce a fost adoptată de o familie iubitoare şi a început să simtă ce înseamnă a avea un cămin, Maria a învăţat ce înseamnă şi să o pierzi. Asta s-a întâmplat când a fost luată de lângă Hades.

După un timp, mama ei murise, o pierdere pe care Maria nu a putut-o accepta. Ajunsă la adolescenţă, la o vârstă dificilă, Maria se mută în alt oraş unde se împrieteneşte cu Sheryl, o fată care împărtăşeşte acelaşi stil de viaţă cu al ei. Sheryl îi face acesteia cunoştinţă cu doi gemeni - Chad şi Chase - care, în ciuda aşteptărilor clişeice, sunt foarte diferiţi. În tot acest timp, Maria are un iubit pe nume Yarris, iniţiatorul ei în sex, alcool şi droguri, un refugiu la îndemână pentru a evada din realitate. Cu toate că Yarris îi oferise toate aceste "facilităţi", inima ei bătea în continuare pentru un singur băiat: Hades.

Când crezuse că viaţa ei, alături de grupul "fantastic" este una bună şi plină de peripeţii, apare Hades care, alături de noua lui iubită, se integrează în grupul Mariei. Apariţia lui îi răstoarnă toată lumea şi face un mix între trecut şi prezent.

Ce se întâmplă cu Maria şi Hades? Vă invit să vă aventuraţi în această lectură.

Andrada este o autoare pe care am avut ocazia să o cunosc şi cu care păstrez legătura. Mi-a fost foarte greu să mă apuc de această carte, mai ales când citeam recenziile şi vedeam că toţi spun că este o lectură grea. DA, chiar este, dar atunci când ajungi la final, îţi dai seama ce ai fi putut pierde dacă nu ai fi citit-o. Uneori mă enerva Maria, insistând cu gândurile ei depresive, dar am înţeles că aşa vede un copil care nu a crescut cu stabilitate emoţională. Atunci am început să o îndrăgesc.

De Sheryl mi-a plăcut la început, dar mi-a lăsat mult impresia de tipă parşivă, care caută să-şi satisfacă propriile nevoi. Sper ca pe viitor să găsesc o Sheryl cu o inimă mare. Un alt personaj, căruia nu i-am dat credit la început, a fost Chad. Mă aşteptam să fie asemenea fratelui său, dar citind am văzut un Chad cu o inimă mare, dar rănită.

Cât despre Hades...cred că mai are mult de muncit să mă convingă să-l trec pe lista celor preferaţi.

Un plus adus, este modul în care Andrada a reuşit să sculpteze fiecare detaliu al personalităţilor, fiecare amănunt care să te facă să îţi creezi o imagine cât mai clară a personajelor. Urmează volumul doi! Vă doresc tuturor o lectură plăcută.

## Notă

* Notă: 5/5⭐️
* Personaje favorite: Maria Blaise şi Chad Raymond

* + Cartea **nu** este disponibilă momentan, fiind retrasă de pe piaţă.